ช่วยเหลือธุรกิจ ‘ฟู้ดทรัค’ เปิดพื้นที่จำหน่ายสินค้า 1-2 และ 15-16 ธันวาคม 2564 ลานตลาดนัดกระทรวงพาณิชย์
นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยว่า กรมพัฒนาธุรกิจการค้า เตรียมช่วยเหลือกลุ่มผู้ประกอบการธุรกิจร้านอาหารเคลื่อนที่ หรือฟู้ดทรัค ที่ได้รับผลกระทบจากการแพร่ระบาดของโรคโควิด-19 โดยเปิดพื้นที่บริเวณลานตลาดนัดกระทรวงพาณิชย์ ให้ผู้ประกอบการฟู้ดทรัคเข้ามาจำหน่ายสินค้า ระหว่างวันที่ 1-2 และ 15-16 ธันวาคม 2564 พร้อมประสานสถาบันการเงินร่วมออกบูธภายในงานฯ ให้คำปรึกษาแนะนำแก่ผู้ที่ต้องการลงทุนในธุรกิจและให้สินเชื่ออัตราดอกเบี้ยพิเศษแก่ผู้ประกอบการฟู้ดทรัค เพื่อให้สามารถเข้าถึงแหล่งเงินทุนได้ง่ายขึ้นด้วยหลักประกันทางธุรกิจ การจัดงานฯ ดังกล่าว จะมีผู้ประกอบการฟู้ดทรัคเข้าร่วมงานกว่า 80 รายสินค้าประกอบด้วย อาหารไทย อาหารสากล อาหารว่าง ขนมหวาน ไอศกรีมและเครื่องดื่มชนิดต่างๆ สำหรับผู้ที่กำลังหาโอกาสทางอาชีพหรือธุรกิจและผู้สนใจ สามารถเข้าร่วมงาน ‘กิจกรรมส่งเสริมฟู้ดทรัค เข้าถึงแหล่งทุน’ ได้ระหว่างวันที่ 1-2 และวันที่ 15-16 ธันวาคม 2564 ณ ลานตลาดนัดกระทรวงพาณิชย์ จังหวัดนนทบุรี